### NN 72/2022 (24.6.2022.), Odluka o naknadi za razvoj društva Miholjačkog vodovoda d.o.o., Donji Miholjac

Miholjački vodovod d.o.o.

1072

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19), članka 23. stavka 1. postavka 4. Zakona o vodnim uslugama (»Narodne novine«, br. 66/19) i članka 19. Društvenog ugovora MIHOLJAČKOG VODOVODA d.o.o., Skupština trgovačkog društva MIHOLJAČKOG VODOVODA d.o.o. na 4. sjednici održanoj 14. lipnja 2022. godine, donijela je

ODLUKU

O NAKNADI ZA RAZVOJ

Članak 1.

Ovom Odlukom o naknadi (u daljnjem tekstu: Odluka) utvrđuje se obveza plaćanja naknade za razvoj na području nadležnosti javnog isporučitelja vodnih usluga MIHOLJAČKI VODOVOD d.o.o. (u daljnjem tekstu: Isporučitelj) te se utvrđuju:

– obveznici plaćanja naknade za razvoj,

– osnovica plaćanja,

– namjene kojima služi prihod od naknade za razvoj,

– visina naknade,

– način i rokovi plaćanja naknade te

– nadzor nad obračunom i naplatom naknade za razvoj.

Članak 2.

Na području pružanja vodnih usluga Isporučitelja koje čine područja: Grada Donjeg Miholjca i općine: Magadenovac i Viljevo plaća se naknada za razvoj.

Naknada za razvoj prihod je Isporučitelja.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 4.

Osnovica za obračun naknade za razvoj je jedinica mjere isporučene voden usluge, odnosno jedan metar kubni isporučene vode (1 m³).

Članak 5.

Visina naknade za razvoj iznosi 0,90 kn/m³ isporučene vode za cijelo područje nadležnosti Isporučitelja.

Prihod od naknade za razvoj koristi se za: sufinanciranje gradnje komunalnih vodnih građevina, usluge izrade projektne i tehničke dokumentacije, digitalizaciju očitavanja vodomjera, provedbe postupaka otkupa i izvlaštenja te drugog rješavanja imovinsko-pravnih odnosa, otplatu zajmova i kredita za gradnju komunalnih vodnih građevina.

Članak 6.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Iznos naknade za razvoj ne podliježe obvezi obračunavanja poreza na dodanu vrijednost.

Članak 7.

Isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 8.

Prikupljanje sredstava od naknade za razvoj te namjensko korištenje tih sredstava obavlja Isporučitelj.

Članak 9.

Nadzor nad obračunom i naplatom naknade za razvoj provodi revizija i Skupština društva Miholjački vodovod d.o.o..

Članak 10.

Stupanjem na snagu ove Odluke, prestaju važiti:

– Odluka o naknadi za razvoj (Službeni glasnik Grada Donjeg Miholjca 12/18),

– Odluka o naknadi za razvoj i obračun naknade za razvoj javne vodoopskrbe na području Općine Magadenovac (Službeni glasnik Općina Magadenovac br. 9/18),

– Odluka o naknadi za razvoj (Službeni glasnik Općine Viljevo).

Članak 11.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 5. ove Odluke.

Članak 12.

Ova Odluka objavljuje se u »Narodnim novinama« i stupa na snagu 1. srpnja 2022. godine.

Donji Miholjac, 14. lipnja 2022.

Predsjednik Skupštine
 Miholjački vodovod d.o.o.
 Goran Aladić, dipl. oec., v. r.